ซีไอเอ็มบีพลิกดึงสาขาเซเว่นรับฝาก-ถอน
ซีไอเอ็มบีไทย รับจ่อปิดสาขาในเซเว่น 2 แห่ง หลังมีธุรกรรมน้อย เล็งปรับเป็นแบงก์กิ้งเอเย่นต์ เปิดตัวแชตบอตบนเฟซบุ๊ก
28 พ.ย. 2561

ซีไอเอ็มบีไทย รับจ่อปิดสาขาในเซเว่น 2 แห่ง หลังมีธุรกรรมน้อย เล็งปรับเป็นแบงก์กิ้งเอเย่นต์ เปิดตัวแชตบอตบนเฟซบุ๊ก
นายอดิศร เสริมชัยวงศ์ รองกรรมการผู้จัดการใหญ่ธุรกิจรายย่อย ธนาคารซีไอเอ็มบีไทย เปิดเผยว่า จากการทดลองเปิดสาขาย่อยในร้านสะดวกซื้อเซเว่น อีเลฟเว่น 2 ปีที่ผ่านมา 2 สาขา ที่สีตบุตรกรุงเทพฯ ศุขประยูร จ.ชลบุรี ไม่ตอบโจทย์การให้บริการลูกค้ารายย่อยเพราะบริการ 70% เป็นบริการที่เคาน์เตอร์เซอร์วิสทำได้ ส่วนบริการที่ต้องทำผ่านสาขา เช่น โอนเงินต่างประเทศ หรือเปิดบัญชีก็มีไม่มาก และทำเลที่ตั้งก็ไม่สะดวก
ดังนั้น ธนาคารจึงอาจปิดให้บริการสาขาย่อยดังกล่าวในปี 2562 พร้อมปรับรูปแบบความร่วมมือกับ เซเว่นอีเลฟเว่นเป็นแบงก์กิ้งเอเย่นต์แทน ให้บริการฝาก ถอน โอน ชำระบิล เปิดบัญชี และให้ยืนยันตัวตน (เควายซี) แบบเห็นหน้า (เฟซทูเฟซ) หรือเสียบบัตรประชาชนที่เซเว่น อีเลฟเว่นได้ ซึ่งอยู่ระหว่างการเชื่อมต่อระบบและหารือเรื่องค่าบริการ ส่วนแบ่งรายได้ รวมทั้งได้หารือกับปั๊มน้ำมันบางจากให้เป็นแบงก์กิ้งเอเย่นต์อีกด้วย
"จะใช้เอไอให้บริการแชตบอตเพื่อตอบคำถามอัตโนมัติ และเชื่อมโยงแชตบอตกับระบบแบงก์เพื่อให้บริการโอนเงินในประเทศผ่านแชตได้ ส่วนโอนเงินต่างประเทศจะนำระบบจากซีไอเอ็มบีกรุ๊ปมาใช้ ซึ่งร่วมมือกับริปเปิ้ลให้บริการโอนเงินรายย่อยข้ามประเทศผ่านบล็อกเชน รวม ทั้งปรับปรุงเครื่อง DSE เปิดบัญชีอีเซฟวิ่ง รับบัตรเดบิต ขอสินเชื่อส่วนบุคคลและบัตรกดเงินสด ลดใช้กระดาษ ลายเซ็นอิเล็กทรอนิกส์ได้เลย" นายอดิศร กล่าว
นายปิยะวัฒน์ จิระพงษ์สุวรรณ ผู้บริหารนวัตกรรม ธนาคารซีไอเอ็มบี ไทย กล่าวว่า ธนาคารลงทุนเบื้องต้น 2 ล้านบาท เปิดให้บริการ OCTO Chat เป็นแชตบอตบนกล่องข้อความเฟซบุ๊ก เพื่อสื่อสารตอบคำถามลูกค้า 24 ชั่วโมง ด้วยระบบอัตโนมัติ ทั้งเรื่องสินเชื่อ เงินฝาก กองทุน หุ้นกู้ ทุกสาขา โดยใช้ปัญญาประดิษฐ์ (เอไอ) และจะลงทุนอีก 30 ล้านบาท พัฒนาระบบเต็มรูปแบบบนหลายแพลตฟอร์มแชต เช่น ไลน์ ใช้ตอบคำถาม เช่น ข้อมูลสินเชื่อ วันครบกำหนด วงเงินคงเหลือ อายัดบัตรเอทีเอ็ม จากนั้นจะเชื่อมโยงระบบแชตบอตให้สามารถสมัครสินเชื่อพร้อมอนุมัติได้เลย ซึ่งจะเห็นเป็นรูปธรรมในปี 2562
สำหรับบริการแชตบอตนำร่องใช้งานตั้งแต่วันที่ 11 ก.ย.ที่ผ่านมา มีผู้ใช้บริการ 3,000 ราย/เดือน ในจำนวนนี้สมัครสินเชื่อ 300 ราย มีอัตราอนุมัติ 20% ซึ่งแชตบอตจะช่วยเพิ่มประสิทธิภาพบริการส่วนนี้มากขึ้น โดยไม่มีแผนลดคนเพราะมีคนน้อยอยู่แล้ว